Návrh komuniké

Legislatívna rada vlády Slovenskej republiky na svojom 172. rokovaní dňa 2. apríla 2002 prerokovala a odporučila schváliť návrh zákona o  platobnom styku a o zmene a doplnení niektorých zákonov. 
Cieľom návrhu zákona o platobnom styku je  zosúladenie legislatívy Slovenskej republiky s legislatívou Európskej únie v oblasti tuzemského a cezhraničného platobného styku.
Návrh zákona o platobnom styku pozostáva zo siedmich častí. V prvej časti návrhu zákona je upravený predmet. Druhá časť sa zaoberá prevodmi peňažných prostriedkov v členení na tuzemské a cezhraničné prevody. Touto časťou sa implementuje Smernica 97/5/ES o cezhraničných prevodoch. Tuzemské prevody sú upravené nad rámec smerníc Európskej únie. Táto úprava sa navrhuje z dôvodu absencie zákonnej úpravy na ochranu klientov. Pri vypracovaní tejto časti sa podporne prebrali niektoré princípy z právnej úpravy o cezhraničných prevodoch. Treťou časťou sa implementuje Odporúčanie 97/489/ES k elektronickým platobným prostriedkom, ustanovenia týkajúce sa vydávania elektronických peňazí Smernice 2000/46/ES o inštitúciách a čl. 8 Smernice 97/7/ES o ochrane spotrebiteľa v prípade zmlúv uzatváraných na diaľku. Štvrtá časť zákona implementuje Smernicu 98/26/ES o konečnom zúčtovaní v platobných systémoch. Piata časť upravuje postup pri reklamáciách a mimosúdne riešenia sporov vzniknutých v súvislosti s platobným stykom formou stáleho rozhodcovského súdu. Šiesta a siedma časť obsahujú spoločné a prechodné a zrušovacie ustanovenia.
Predmetný zákon by mal nadobudnúť účinnosť 1. januára 2003 s výnimkou niektorých ustanovení, ktorých účinnosť sa navrhuje dňom vstupu Slovenskej republiky  do Európskej únie.
Návrh zákona je zlučiteľný s právnymi normami Európskeho spoločenstva a Európskej únie.